《题洪元质墨竹》
明代·林弼

今代画竹称妙绝，李公息斋赵松雪。天风吹墨落人间，一幅千金香未灭。

今君笔势清且扬，直与二公相颉颃。千林露滴翠葆湿，万竿风拂琅玕长。

山斋昼閒快一睹，错落篆籀犹遗古。凤凰飞去苍梧云，鹧鸪啼破黄陵雨。

人言无声胜有声，画思何如诗思清。冯君为我写梅雪，岁寒结此泉石盟。

作者简介：林弼，（约公元一三六o年前后在世）一名唐臣，字元凯，龙溪人。元至正戊子年（至正八年，1348）进士，先为漳州路知事。明初以儒士修礼乐书，授吏部主事，后任登州（今山东烟台牟平）知府。